Odločba št. 507/2001/ES Evropskega parlamenta in Sveta

z dne 12. marca 2001

o vrsti ukrepov v zvezi z vseevropskim omrežjem za zbiranje, obdelavo in diseminacijo statističnih podatkov o blagovni menjavi znotraj Skupnosti ter med Skupnostjo in državami nečlanicami (Edicom)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti, in zlasti člena 285 Pogodbe,

ob upoštevanju predloga Komisije [1],

skladno s postopkom, določenim v členu 251 Pogodbe [2],

ob upoštevanju naslednjega:

(1) Ukrepi, izvedeni skladno z Odločbo Sveta 96/715/ES z dne 9. decembra 1996 o medupravnih telematskih omrežjih za statistične podatke o blagovni menjavi med državami članicami (Edicom) [3], so omogočili precejšnje izboljšanje kakovosti statističnih podatkov v zvezi z blagovno menjavo znotraj Skupnosti.

(2) Statistični podatki za zunanjo trgovino in trgovino znotraj Skupnosti vstopajo v novo razvojno fazo, za katero je značilna vedno večja in vedno zahtevnejša uporabnikova potreba po informacijah.

(3) S hitro zagotovitvijo zanesljivih in natančnih makroekonomskih statističnih podatkov je treba zadovoljiti nujno potrebo Ekonomske in monetarne unije.

(4) Modernizacija vseevropskega omrežja za zbiranje, obdelavo in diseminacijo statističnih podatkov o blagovni menjavi znotraj Skupnosti ter med Skupnostjo in državami nečlanicami bi morala biti gonilna sila v razvoju teh statističnih podatkov.

(5) Uredba Sveta (EGS) št. 3330/91 z dne 7. novembra 1991 o statističnih podatkih v zvezi z blagovno menjavo med državami članicami [4] (Intrastat) in Uredba Sveta (ES) št. 1172/95 z dne 22. maja 1995 o statističnih podatkih v zvezi z blagovno menjavo Skupnosti in njenih držav članic z državami nečlanicami [5] predvidevata povečano uporabo avtomatske obdelave in elektronskega prenosa podatkov.

(6) Poenostavitev sistema Intrastat je bil pilotski projekt pobude SLIM ("enostavnejši pravni predpisi za notranji trg") iz leta 1996; ukrepi za zmanjšanje obremenitve poročevalskih enot, zlasti majhnih in srednje velikih podjetij, ki sta jih odobrila Evropski parlament in Svet, naj se nadaljujejo.

(7) Cilji te odločbe so primerni in združljivi s tistimi iz Odločbe št. 1719/1999/ES [6] in Sklepa št. 1720/1999/ES [7] Evropskega parlamenta in Sveta o vseevropskih omrežjih za elektronsko izmenjavo podatkov med upravami (IDA — Mednarodna pomoč za razvoj); pri izvajanju te odločbe je treba upoštevati tudi odločbe IDE, zlasti člen 11 Odločbe št. 1719/1999/ES.

(8) Skladno s pravili za finančno poslovanje je narejena predhodna ocena, da se program osredotoči na potrebno uspešnost pri doseganju ciljev in da se že od načrtovalne faze programa vključijo proračunske omejitve.

(9) Ker države članice ne morejo zadovoljivo doseči ciljev predlaganih ukrepov, namreč razvoja in modernizacije vseevropskega omrežja za zbiranje, obdelavo in diseminacijo statističnih podatkov v zvezi z blagovno menjavo znotraj Skupnosti in zunaj nje, in bi jih zaradi njihovega obsega lažje dosegle na ravni Skupnosti, lahko Skupnost sprejme ukrepe skladno z načelom subsidiarnosti, kakor je določeno v členu 5 Pogodbe. V skladu z načelom sorazmernosti, določenim v navedenem členu, ta odločba ostane v mejah zahtevanega za doseganje teh ciljev.

(10) Uredba Sveta (ES) št. 322/97 z dne 17. februarja 1997 o statističnih podatkih Skupnosti [8] zagotavlja normativni okvir za določbe te odločbe, zlasti tiste, ki se nanašajo na dostop do upravnih virov podatkov, zaupnost statističnih podatkov in načelo stroškovne učinkovitosti.

(11) Ukrepe, potrebne za uresničevanje te odločbe, je treba sprejeti skladno s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil [9].

(12) Ta odločba določa finančni okvir za celotno trajanje programa, ki je v smislu točke 33 Medinstitucionalnega sporazuma z dne 6. maja 1999 med Evropskim parlamentom, Svetom in Komisijo za proračunsko disciplino in izboljšanje proračunskega postopka glavno napotilo organu za izvajanje proračuna [10] –

SPREJELA NASLEDNJO ODLOČBO:

Člen 1

Področje uporabe in splošni cilji

1. Ukrepi, ki jih predvideva ta odločba, se nanašajo na vseevropsko omrežje za zbiranje, obdelavo in diseminacijo statističnih podatkov v zvezi z blagovno menjavo znotraj Skupnosti ter med Skupnostjo in državami nečlanicami.

2. Splošni cilji so naslednji:

(a) spodbujati najmodernejšo, najracionalnejšo in najučinkovitejšo organizacijo omrežja iz odstavka 1 in sprejeti ukrepe, potrebne za izboljšanje in uskladitev uporabljenih metod, da se zagotovijo statistični podatki, ki:

- so zanesljivejši in cenejši za poročevalske enote in uprave ter hitreje dosegljivi;

- bolje izpolnijo trenutna in prihodnja pričakovanja uporabnikov;

(b) naprej razvijati sedanja računalniška orodja za zbiranje, obdelavo, prenos in diseminacijo statističnih podatkov ob upoštevanju najnovejših tehnoloških dosežkov ter prizadevanju za optimalno stroškovno učinkovitost.

Člen 2

Ukrepi

1. Za doseganje ciljev iz člena 1 se izvede vrsta ukrepov (znanih kakor program "Edicom") za:

(a) razvoj omrežja iz člena 1(1), da se:

- za izpolnitev zahtev politik Skupnosti zagotovijo statistične informacije, ki so boljše kakovosti, cenejše in hitreje dostopne;

- zagotovijo statistične informacije, relevantne in ustrezne novim potrebam uporabnikov znotraj ekonomske in monetarne unije ter spreminjajočemu se mednarodnemu ekonomskemu okolju;

- statistični podatki o blagovni menjavi učinkoviteje vključijo v splošni statistični sistem na ravni Skupnosti in na mednarodni ravni ter se prilagodijo spremembam v upravnem okolju;

- izboljša storitev, ponujena upravam, poročevalskim enotam in uporabnikom informacij, tako da se zagotovitvijo vsi razpoložljivi statistični podatki in metapodatki v zvezi z blagovno menjavo.

(b) razvoj in pospeševanje orodij za zbiranje informacij o blagovni menjavi, pri čemer se upoštevajo najnovejši tehnološki dosežki, da se izboljšajo funkcije, ki jih imajo na voljo poročevalske enote.

Posebni pogoji, v katerih se izvajajo ti ukrepi, so določeni v Prilogi I. Okvirna razčlenitev za celotno obdobje je navedena v odstotkih v Prilogi II.

2. Postopki za izvajanje ukrepov iz odstavka 1 se sprejmejo skladno s postopkom, opredeljenim v členu 4(2).

Člen 3

Letni delovni program in upravljanje izdatkov

1. Komisija skladno s postopkom, opredeljenim v členu 4(2), potrdi letni delovni program, vključno z dodelitvijo letnih proračunskih izdatkov iz te odločbe.

2. Komisija o letnem delovnem programu obvesti Odbor za statistični program Evropskih skupnosti, ustanovljen s Sklepom 89/382/EGS, Euratom [11].

Člen 4

Postopek

1. Komisiji pomagata Odbor za statistiko blagovne menjave med državami članicami, ustanovljen z Uredbo (EGS) št. 3330/91, in Odbor za statistične podatke v zvezi z blagovno menjavo z državami nečlanicami, ustanovljen z Uredbo (ES) št. 1172/95, za vprašanja, ki spadajo v njuno pristojnost.

2. Pri sklicevanju na ta odstavek se uporabita člena 4 in 7 Sklepa 1999/468/ES, pri tem pa se upoštevajo določbe člena 8 Sklepa.

Obdobje, ki ga določa člen 4(3) Sklepa 1999/468/ES, je tri mesece.

3. Odbora sprejmeta svoja poslovnika.

Člen 5

Ocena

1. Komisija v sodelovanju z državami članicami redno nadzira ukrepe, financirane po tej odločbi, da preveri, ali so navedeni cilji uresničeni, in da zagotovi smernice za izboljšanje učinkovitosti prihodnjih ukrepov. Komisija predloži odboroma iz člena 4(1) povzetek svojih presoj, da jih lahko po potrebi pregledata. Poročila o presoji so na zahtevo dostopna državam članicam.

2. Do konca decembra 2003 Komisija predloži Evropskemu parlamentu in Svetu vmesno poročilo o dejavnostih, financiranih po novem programu, da se omogoči morebitna revizija ukrepov, izvedenih po tej odločbi.

Ob koncu petletnega obdobja iz drugega pododstavka člena 7 Komisija predloži Evropskemu parlamentu in Svetu poročilo o izvajanju te odločbe, skupaj s predlogi, kjer je to primerno, za nove ukrepe.

To poročilo si v zvezi z nastalimi stroški Komisije prizadeva oceniti koristi ukrepov, ki jih imajo Komisija, države članice ter ponudniki in uporabniki statističnih informacij, da se ugotovijo področja za možno izboljšanje ter preveri sinergija z drugimi dejavnostmi Komisije, zlasti na področju vseevropskih telekomunikacijskih omrežij in programov za tehnološki razvoj.

3. Komisija sprejme tudi vse druge potrebne ukrepe, da preveri, ali se financirani ukrepi izvajajo pravilno in skladno z določbami te odločbe.

Člen 6

Finančni vidiki

Finančni okvir za izvajanje ukrepa Komisije, opisanega v tej odločbi za obdobje 2001-2005, je določen v višini 51,2 milijona evrov. Okvirna razčlenitev po kategoriji ukrepov iz člena 2 je prikazana v Prilogi II.

Letna dodeljena proračunska sredstva potrdi organ za izvajanje proračuna v mejah finančnega načrta.

Po tej odločbi predvideni finančni viri se ne dodelijo za ukrepe, ki so upravičeni do drugih virov finančnih sredstev Skupnosti.

Člen 7

Začetek veljavnosti in veljavnost

Ta odločba začne veljati na dan svoje objave v Uradnem listu Evropskih skupnosti.

Odločba je veljavna pet let od začetka veljavnosti.

Člen 8

Naslovniki

Ta odločba je naslovljena na države članice.

V Bruslju, 12. marca 2001

Za Evropski parlament

Predsednica

N. Fontaine

Za Svet

Predsednik

L. Pagrotsky

[1] UL C 337 E, 28.11.2000, str. 246.

[2] Mnenje Evropskega parlamenta z dne 30. novembra 2000 (še ni bilo objavljeno v Uradnem listu) in Sklep Sveta z dne 12. februarja 2001.

[3] UL L 327, 18.12.1996, str. 34.

[4] UL L 316, 16.11.1991, str. 1. Uredba, kakor je bila nazadnje spremenjena z Uredbo (ES) št. 1624/2000 (UL L 187, 26.7.2000, str. 1).

[5] UL L 118, 25.5.1995, str. 10. Uredba kakor je bila nazadnje spremenjena z Uredbo (ES) št. 374/98 (UL L 48, 19.2.1998, str. 6).

[6] UL L 203, 3.8.1999, str. 1.

[7] UL L 203, 3.8.1999, str. 9.

[8] UL L 52, 22.2.1997, str. 1.

[9] UL L 184, 17.7.1999, str. 23.

[10] UL C 172, 18.6.1999, str. 1.

[11] UL L 181, 28.6.1989, str. 47.

--------------------------------------------------

PRILOGA I

Posebni pogoji za izvajanje ukrepov iz člena 2

1. Pri izvajanju ukrepov iz člena 2:

(a) se upošteva potreba po kontinuiteti sedanjih računalniških orodij, katerih koristnost se priznava glede na cilje iz člena 1, brez ogrožanja konkurence z zasebnim sektorjem na področju poslovnih storitev;

(b) se upoštevajo zadovoljivi rezultati drugih ustreznih dejavnosti Skupnosti, zlasti na področju vseevropskih telekomunikacijskih omrežij ter raziskav Skupnosti in njenih programov za tehnološki razvoj; upoštevale se bodo tudi obveznosti, ki izhajajo iz člena 11 Odločbe št. 1719/1999/ES;

(c) se sklicujejo na evropske standarde in javno dostopne specifikacije, kot so internetni odprti standardi, da se zajamči visoka stopnja interoperabilnosti nacionalnih sistemov in sistemov Skupnosti znotraj upravnih sektorjev in med njimi ter z zasebnim sektorjem.

2. Za ukrepe, opredeljene v členu 2, je treba glede na letni delovni program najprej:

(a) opisati cilje, področje uporabe, utemeljitev ter morebitne stroške in koristi;

(b) opisati funkcije in tehnični pristop;

(c) podati podroben izvedbeni načrt, ki natančno opisuje vsako nalogo in vrstni red izvajanja teh nalog.

3. Izvajanje letnega delovnega programa bo zahtevalo tehnično in upravno pomoč ter ukrepe podpore; proračunska sredstva, dodeljena v ta namen, ne bodo presegala 7 % vseh dodeljenih proračunskih sredstev.

--------------------------------------------------

PRILOGA II

Okvirna razčlenitev po kategoriji ukrepov Edicom skladno s členom 2 za obdobje od 2001 do 2005

Razčlenitev 2001-2005 | Skupaj |

Kakovostnejše informacijsko omrežje, ki je cenejše, hitrejše, skladno z zahtevami politik Skupnosti | 22 % |

Ustrezno informacijsko omrežje, prilagojeno spreminjajočim se potrebam uporabnikov znotraj okvira Ekonomske in monetarne unije ter mednarodnega ekonomskega okolja | 14 % |

Omrežje informacij, ki je bolje vključeno v splošno statistično okolje ter prilagojeno razvoju upravnega okolja | 25 % |

Omrežje, ki izboljšuje statistično službo za uprave, uporabnike podatkov in poročevalske enote | 12 % |

Omrežje, ki temelji na orodjih za zbiranje informacij z vidika najnovejšega tehnološkega napredka, da se izboljšajo funkcije, dostopne poročevalskim enotam | 9 % |

Integrirano in interoperabilno omrežje | 11 % |

Tehnična in upravna pomoč; ukrepi podpore | 7 % |

Skupaj (v mio. evrov) | 51,2 |

--------------------------------------------------